*Főegyházmegyei Kateketikai Konzultációs Iroda*

*3300 Eger, Széchenyi utca 5.*

*Tel.: 515-270; 30/477-11-39*

**Segédlet az óravázlat készítéséhez**

katekéták számára

*Elméleti megalapozás:*

Az óravázlat, és a tanmenet elkészítése között logikai összefüggés van. Időrendben először a tanmenetet készítjük el. Ebben a legegyszerűbb, ma használatos változat szerint még csak a tananyag tanítási hetekre bontásáról kell dönteni. A tanmenetkészítés a legvázlatosabb tervezési szint.

A tervező munka konkrétabb fázisa az óravázlat-készítés, azaz a meghatározott tanítási óra tervezése. Az óravázlat készítése során egy, már elkészült tanmenet kiválasztott órájának részletes megtervezése történik. Ez a legrészletesebb tervezési szint. Ennek a tevékenységnek az óra tudatos átgondolása a célja.

Az óravázlat tartalmát és formáját a tanár szakmai tájékozottsága, gyakorlottsága, biztonságérzete szabja meg. Alapvető igény azonban az óravázlattal szemben az, hogy rendezett, áttekinthető és így használható legyen.

Az óravázlat tehát a tanórára való közvetlen felkészülés dokumentuma. Az óra anyaga, időarányai és a feldolgozásra vonatkozó módszertani elképzelések mellett, szükség esetén, tartalmazhatja még a táblai vázlatot is.

Az óravázlat a kezdő pedagógus számára az óra részletesen kidolgozott forgatókönyvét jelenti. A gyakorló tanár óravázlata viszont az órára való felkészülés rövid, írásos tervdokumentuma. Mivel formája nem kötelező, így tartalmára csak ajánlásokat lehet tenni.

Az óravázlat általános szerkezeti felépítése a következő:

        A fejrész,

        az óra anyaga, és

        a táblai vázlat (esetleges)

Az óravázlat szokásos tartalma a következő:

        Az első rész megnevezi:

* a tanítás helyét,
* az évfolyamot/osztályt
* a csoport létszámát,
* az alkalmazott tankönyvet
* az óra időpontját,
* az óra címét,
* a kapcsolódó vasárnapi szentírási szakaszokat,
* az óra oktatási célját/céljait,
* az óra nevelési célját/céljait,
* az óra folyamán használt eszközöket,
* a felhasznált irodalmat (ha van).

        A második rész az óra logikai felépítését tükrözi.

Itt tüntetjük föl:

* az óra menetének egyes szerkezeti egységeit,
* az azokhoz alkalmazott eszközöket, munkaformákat,
* a szemléltetést,
* az egyes szerkezeti egységekre fordított idő mennyiségét.

        Az óravázlat harmadik (esetleges) része a táblai vázlat feltüntetése, azaz a táblára kerülő szöveg- és ábraanyag terve.

*Az óravázlat elkészítésének lehetséges lépései:*

A soron következő óránk megtervezésénél alapelv, hogy illeszkedjék a csoportban lévő gyermekek életkori, képességbeli és szociokulturális sajátosságaihoz. Ezen elvárás teljesülését könnyíti, hogy a tanmenetünk már ennek az elvnek a figyelembe vételével íródott. Így az óra anyagának meghatározása és a hozzá kapcsolódó oktatási- illetve nevelési cél kijelölése már nem okozhat különösebb nehézséget számunkra.

A konkrét tervezéshez föltétlenül szükséges az általunk használt hittankönyv vonatkozó leckéjének/leckéinek alapos és részletekbe menően átfogó ismerete. Ennek hiányában az óra tartalmi része csak nehezen lesz tervezhető.

Fontos továbbá, hogy összefüggéseiben lássuk a tervezni kívánt anyagrész éves tananyaghoz való viszonyát. Legyen képünk arról, hogy hol fejeztük be az előző órát a gyermekekkel, és ez milyen módon határozhatja meg a tervezett óra indítását illetve kapcsolódási pontjait.

Lényeges elem az is, hogy objektíven lássuk azt, hogy a tervezni kívánt óra hogyan viszonyul a tanmenetben neki tervezett helyzethez. (Van-e csúszás az tanmenetben feltüntetett helyéhez képest?; Ha igen, akkor az mekkora mérvű?; Igényel-e leckeösszevonást vagy sem?; Ha igen, akkor az adott lecke alkalmas-e arra, hogy mással vonjuk össze vagy tömörítsük?; Egyáltalán ez lesz-e az a lecke, amin behozhatjuk a teljes lemaradást vagy annak legalább egy részét? stb.)

Éppen ezért, mielőtt a tervezéshez kezdünk, mindenképp készítsük elő a tanmenetünket valamint a hittankönyvet.

Ha mindez együtt van, akkor nekikezdhetünk az óravázlatunk tényleges elkészítéséhez. Ennek javasolt lépései a következők:

* Nézzük meg a tanmenetben a soron következő óránk anyagát!
* Vegyük figyelembe, hogy a számára eredendően kijelölt időpontot tudjuk-e tartani vagy valamilyen eltérés van a tanmenetben előre feltüntetetthez képest.

Ha nincs eltérés, akkor egyszerű a dolgunk, hiszen a tanmenet konkrétan megadja számunkra az óra anyagát, annak oktatási- és nevelési célját.

Ha azonban bármilyen okból kifolyólag csúszás van az előre eltervezett időponthoz képest, akkor felül kell vizsgálnunk, hogy valóban azt az anyagot kell-e vennünk, ami a tanmenetben soron következik, vagy a liturgikus évhez kapcsolódóan meg kell cserélnünk az óránkat egy olyannal, ami terv szerint csak valamikor utána következne.

Ha ilyen cserére nincs szükség, de az időbeli csúszás fennáll, át kell gondolnunk, hogy az adott leckét tudjuk-e egy másikkal összekapcsolni, s ezzel a tanmeneti tervhez képest lévő eltérésünket korrigálni. Amennyiben igen, mert a téma fajsúlya és kiterjedtsége, valamint logikai íve engedi, úgy az óravázlatunkban eredetileg két órának szánt tananyagra fogunk tervezni. Értelem szerűen, ilyenkor a tanmentben megjelölt oktatási- és nevelési célok vagy átfogalmazódnak, vagy pedig mindkét óráról átvezetődnek az óravázlat elejére. (Magától értetődik, hogy az ilyen óra összevonásokat a tanmenet megjegyzés rovatában magunknak feltüntetjük. )

Természetesen előfordulhat az is, hogy, ugyan csúszásban vagyunk a tanmenetben előírtakhoz képest, de a szóban forgó óránk tananyaga nem tűri, hogy másikkal összevonjuk. Ilyenkor nincs más teendőnk, mint a tanmenetben megjelölt módon feltüntetni az óra anyagát a hozzá kapcsolódó oktatási- és nevelési céllal együtt.

* Mindezek után, mintegy ráhangolódás képen, értelem szerűen töltsük ki az óravázlat fejrészét!

Az eszközök és a felhasznált irodalom feltüntetése csak a tervezés folyamán megoldható. Éppen ezért ez a két hely az óravázlat készítésével párhuzamosan töltődik ki.

* Ezt követően jó, ha átolvassuk, de legalább átfutjuk még egyszer a tankönyvben feltüntetett leckét. Olvasás közben módunk lehet arra, hogy az adott csoportra figyelve jelöljünk ki belőle fontosabb és elhanyagolhatóbb részeket. Ezzel megkönnyítjük magunknak a tervezés további lépéseit, hiszen egy-egy gondolathoz kapcsolódva olyan ötletek juthatnak az eszünkbe, amelyek az óra látványos, élményszerű lebonyolításában hasznosak lehetnek. Ezeket célszerű egy papírra gyorsan feljegyezni.
* Mindezek után neki kezdhetünk a konkrét tervezéshez, melynek első lépésében el kell döntenünk, hogy milyen didaktikai módszer alapján építjük fel majd az órát. A hitoktatásban leggyakrabban használt módszer az 5 pont módszer, hiszen ez az, amelyik leginkább alkalmazkodik a katekézis speciális jellegéhez. Ennek ellenére nem kötelező ezt a módszert használni, de módszertelenül dolgozni semmiképp sem szabad.

Tekintve, hogy az 5 pont módszer alkalmazása segíti talán legjobban a hitoktatót munkája közben, és a hitoktatásban ez a leginkább elterjedt, jelen útmutatónkban ehhez adjuk a segédletet.

* Óránk hangulatának és a gyermekek motiváltságának megteremtéséhez elengedhetetlen az érdeklődés felkeltése. Itt rendkívül fontos, hogy a csoport életkori, képességbeli és szociokulturális sajátosságait szem előtt tartva, frappánsan tudjuk a gyermekek figyelmét az óra tárgya felé terelni. Bár ez a rész időben, mindössze néhány percet ölel csak fel, mégis itt dől el, hogy a tanulók képesek lesznek-e és akarnak-e együttműködni a katekétával az órán. Célszerű látványos, minél több érzékszervre ható, élményszerű elemeket becsempészni ebbe a szakaszba, vagy olyan témát bevinni és megfogalmazni a gyerekek felé, ami azonnal felkelti az érdeklődésüket és/vagy együtt gondolkodásra sarkallja őket. Ennek a fázisnak az időtartamát 3-5 perc közé célszerű tervezni.
* Az érdeklődés felkeltése után egy jól megfogalmazott mondattal át is kerülünk az óra elméleti anyagát tárgyaló illusztrált magyarázathoz.

Az óra úgynevezett törzsanyagának egy jelentős része itt dolgozódik fel, éppen ezért ez az egyik leghangsúlyosabb szakasz az óra egészében. Ezt általában 10-15 perc közé tervezzük. Fontos, hogy a magyarázat a gyermekek számára érthető nyelvezettel, de szakszerűen történjék.

Az egyes fogalmak megértését, gyerekek életkorához alkalmazását teszi könnyebbé az illusztráció, aminek fontos szempontjai a látványosság, az érthetőség, és az esztétikum.

Tekintve, hogy az óra egészének igen jelentős hányadát teszi ki ez a szakasz, nagyon fontos az egyes munkamódszerek tudatos és helyes megválasztása. Életkortól függően, de mindenképp számolnunk érdemes azzal, hogy manapság a gyerekek figyelme pusztán frontális munkával nehezen tartható fenn ennyi ideig. Éppen ezért praktikus váltakozatni a mozgalmas és a kevésbé mozgalmas módszereket.

Ebben a szakaszban jelöljük a feldolgozandó lecke lényegét rövid, egyszerű mondatokban, vagy címszavasan, mintegy segítségül magunknak az órai munkához.

* Az illusztrált magyarázat közben elhangzottak életre alkalmazása történik a kapcsolódás az élettel szakaszban. Ez adja az óra törzsanyagának másik jelentős hányadát, így ezt is 10-15 perc körüli idő intervallumra tervezzük.

Az elmélet gyakorlatra váltásának képessége lényegi eleme katekézisünknek, így fontos, hogy ebben a szakaszban különösen is szánjunk időt arra, hogy a gyermekek kérdéseire megfelelő, és részletes választ adjunk.

Alapvető szempont, hogy az élethez kapcsolás az ő életüket jelentse, ezért olyan gyakorlatokat, feladatokat tervezzünk ide, amelyek az adott korcsoport életkori sajátosságaiban, társadalmi környeztében az ő valóságuk tud lenni.

* Az heti gyakorlat a keresztény küldetés megéltetésének fontosságára világíthat rá. A katekézisben elengedhetetlen a szavak tettekre váltásának igényét kifejezni. Ez történhet úgy, hogy a katekéta maga határozza meg és tűzi ki célul a gyermekek számára az elkövetkezendő hét, adott órához csatlakozó feladatát.

De történhet úgy is, hogy a katekéta és a tanulók együtt határozzák meg azt a feladatot, amit a feldolgozott tananyag kapcsán megélni kívánnak az elkövetkezendő héten. Ebben az esetben a katekéta csak, mint útjelző, terelő vesz részt a munkában, miközben engedi, hogy a gyerekek maguk dolgozzanak saját feladatuk kijelölésén.

Mindkét esetben nagyon fontos, hogy lehetőség szerint olyan célt tűzzünk a gyerekek elé, amely számukra megvalósítható. Belátható objektív tényezők miatt eleve kudarcra ítélt célkitűzés soha nem a gyerek, hanem minden esetben a hitoktató kudarca.

Fontos, hogy a gyakorlat megbeszélése kapcsán legyen időnk rá, hogy meggyőződjünk arról, hogy minden gyermek érti és helyesen érti a feladatot. Éppen ezért 5 perc körüli időre célszerű terveznünk ezt a szakaszt.

* Az összefoglalás különösen alkalmas játékos gyakorlatok, feladatok tervezésére. Ennek keretén belül egyszerre szórakoztathatjuk a gyerekeket és ellenőrizhetjük az órán megszerzett tudásuk szintjét.

A jó hangulatban történő óralezárás fontos a következő óra légkörének megteremtése céljából is.

Ebben a szakaszban célszerű időt szánnunk az értékelésre, az órai pozitívumok kiemelésére, és a jutalmazásra. Ezt a szerkezeti elemet is 5-7 perc körüli időre célszerű terveznünk.

* Az óravázlat készítésekor az egyes oszlopokat szimultán, egymással párhuzamosan töltjük ki. Az óra menete rovat tartalmazza, a fő szerkezeti egységekre bontottan tervezett tananyagot. Az eszközök, munkaformák oszlopba felsorolás szerűen kerülnek azok a segédanyagok, szemléltető eszközök, amelyeket az adott óraszakasz érthetőbbé, szemléletesebbé tételéhez szánunk. (Ezeket az eszközöket a fejrészben is feltüntetjük. Ennek ez a célja, hogy az óra eszközeinek előkészítésekor ne kelljen az egész óravázlatot újból átböngészni, hanem egy helyre kigyűjtve, könnyen megtaláljuk, hogy mit kell összeraknunk.)

Szintén ebbe az oszlopba kerülnek azok a tanulói és katekétai munkaformák, amelyek azt jelölik, hogy milyen módon kívánjuk az adott szakaszt feldolgozni. (pl.: közös játék, frontális tanári magyarázat, irányított beszélgetés, csoportmunka, versenyhelyzet, páros munka, differenciált egyéni munka, stb.)

Ezeket csak jelzés szinten kell feltüntetnünk, mintegy emlékeztetőül önmagunk számára, az óra menetének irányításához.

* A megjegyzések rovat az órán tapasztaltak rövid jelzésére szolgál. Ide címszavasan reflektálva írjuk be azokat a gondolatainkat, tapasztalatainkat, amelyek a legközelebbi, ugyanilyen vagy hasonló témájú óránk tervezésében segíthetnek minket. Gyakran tapasztaljuk, hogy a legjobb fejben kitalált ötletünk is meghiúsulhat a megvalósítás közben, olyan okok miatt, amelyekkel a tervezésnél nem számoltunk. De az is lehet, hogy olyan körülmények jönnek elő a megvalósításnál, amelyek még jobban kiaknázhatóvá, módszertanilag gazdagabbá teszik az adott elemet, mint ahogyan terveztük. Ezeknek a saját élményeknek a beépítése megkönnyíti tudatos gyakorlati katekéta munkánkat. Ezért érdemes időt fordítani ennek a rovatnak a kitöltésére is, az óra lezártával.
* Végezetül lapozzunk óravázlatunk fejrészéhez ismét és tüntessük föl a felhasznált irodalmat, amellyel óránk megtervezése közben dolgoztunk.

Tartsuk szem előtt, hogy az óravázlat bármilyen gondos megtervezése sem jelentheti azt, hogy ahhoz az óra levezetése során mereven ragaszkodni kell. Sőt az órán előálló pedagógiai helyzet ismeretében olykor kívánatos lehet az attól való eltérés is.

A tanulók általunk feltételezett szükséges előismereteinek hiányában, vagy a feltételezettnél nagyobb felkészültsége esetén mindenképpen változtatnunk kell a tervezett feldolgozás módján és a tervezett időbeosztáson is. Ez nem tekinthető a tanár részéről rögtönzésnek, sokkal inkább a pedagógiai helyzethez való rugalmas alkalmazkodásnak.

Az óravázlathoz való merev ragaszkodás az adott csoport igényeinek figyelmen kívül hagyása mellett a pedagógiai eredményességet károsan befolyásolja.

Bár az óravázlat megírása valóban időigényes és egyáltalán nem kis munka, mégis a konkrét óra tudatos szervezése, tervezése szempontjából rendkívül hasznos segédlet tud lenni a katekéta számára. Éppen ezért célszerű nem csupán, az állami előírás miatt kötelező, bosszantó adminisztratív teherként tekinteni rá, hanem egy olyan lehetőségként, amely a vitathatatlan tehertétel mellett, a ránk bízottak hit-, és tudásbeli tartalmának tudatos és módszeres gyarapítása mellett a katekéta számára is lehetőséget biztosít arra, hogy újabb és újabb megvilágításba helyezve, saját tudásában, hitében és pedagógiai módszerességében gyarapodjon, de legalább is megerősítődjön.

Az itt leírtak ajánlások, melyek mindössze egyfajta gondolatébresztést, s talán némi konkrét segítséget kívánnak nyújtani az elinduláshoz. A további lépésekhez szükséges segítségért pedig bátran fordulhat bárki az Hitoktatási Irodához.

Örömteli tervezést és jó munkát kívánunk! ☺

***Melléklet*Óravázlat**

A tanítás helye:

Évfolyam, osztály:

Csoport létszáma:

Tankönyv:

Az óra időpontja:

Az óra címe:

Vasárnapi szentírási szakaszok:

Oktatási cél(ok):

Nevelési cél(ok):

Eszközök:

Felhasznált irodalom:

|  |  |  |  |
| --- | --- | --- | --- |
| **Tervezett időkeret** | **Az óra menete** | **Eszközök, munkaformák** | **Megjegyzés** |
|  | Érdeklődés felkeltése |  |  |
|  | Illusztrált magyarázat |  |  |
| **Tervezett időkertet** | **Az óra menete** | **Eszközök, munkaformák** | **Megjegyzés** |
|  | Kapcsolódás az élettel |  |  |
|  | Heti gyakorlat |  |  |
|  | Összefoglalás |  |  |

Kelt:

 hitoktató aláírása